युवा आतंकियों की कराई घर वापसी, अब कश्मीरी हमें गले लगाते हैं
आज के ‘ये मैं हूं’ जम्मू-कश्मीर के शोपियां जिला की एससपी तनुश्री की कहानी
एक लड़की जिसे बचपन से ही सेंटर स्टेज रहना पसंद था। छुटपन से ही वो काफी चुलबुल और तेज तर्रार रही। स्पोर्ट्स के साथ फैशन में रुचि रही तो फैशन डिजाइनर बन गई और जब लगा कि एडमिनिस्ट्रेशन में रहकर कुछ बड़ा कर सकती है तो फील्ड ही बदल दिया। मेहनत की और यूपीएससी क्रैक कर किया। आज वो जम्मू-कश्मीर के शोपियां जिला की एसएसपी है। आज के ‘ये मैं हूं’ बात तनुश्री की।
12वीं तक 6 अलग-अलग स्कूलों से पढ़ी
मैं बिहार के जमुई से आती हूं। पापा पुलिस में थे और मेरा पूरा बचपन बिहार-झारखंड के अलग-अलग जिलों में घूमते हुए गुजरा। झारखंड के अलग होने के बाद पापा ने झारखंड कैडर चुना और हम झारखंड में रहने लगे। पापा के होने वाले तबादलों की वजह से 12वीं तक मैं 6 स्कूल बदल चुकी थी। सच बताऊं तो हमें भी आदत सी हो गई थी। तीन साल तक एक जगह पर रहने के बाद बोरियत होनी लगती। मैं बचपन में काफी एक्टिव रही हूं। मुझे कभी भी दर्शकों के बीच रहना पसंद नहीं था। मैं हमेशा अपने-आप को स्टेज पर देखती। मेरे पेरेंट्स भी बच्चों के ऑलराउड डेवलपमेंट पर विश्वास रखते थे। मैं पढ़ाई के अलावा सारे एक्स्ट्रा एक्टिविटीज में शामिल रही हूं। खासकर मेरी दिलचस्पी स्पोर्ट्स में ज्यादा रही। मैं मार्शल आर्ट्स की फर्म मुई थाई में प्रशिक्षित हूं।
तीन साल तक सीनियर डिजाइनर का काम किया
मैंने बारहवीं के बाद गांधीनगर से निफ्ट किया। मैंने टेक्सटाइल डिजाइनिंग में अपना ग्रेजुएशन पूरा किया। फिर झारखंड में हैंडलूम एंड हैंडीक्राफ्ट सेक्टर में बतौर सीनियर डिजाइनर तीन-चार साल तक काम किया। दरअसल, ये गर्वमेंट सेक्टर का क्लस्टर डेवलपमेंट प्रोजेक्ट था। वहां पर मैंने हैंडलूम बुनकरों के सेल्फ हेल्फ ग्रुप बनाकर खूब सारा काम किया। मैंने अपने आपको सिर्फ डिजाइनर तक सीमित नहीं रखा। मैं सेल्फ हेल्प ग्रुप बनाती, बुनकरों को ट्रेनिंग देती फिर उन्हें मार्केट से जोड़ती। ऐसे में हमें सीनियर आईएएस ऑफिसर का सपोर्ट मिलता। सरकार की योजनाओं को बुनकरों तक पहुंचाते। तभी मुझे एहसास हुआ कि मैं डिजाइनिंग के अलावा और भी बहुत कुछ कर सकती हूं। फिर मैंने जॉब छोड़ने का फैसला किया।
यूपीएससी निकलना मेरी बहन का सपना
पापा के पुलिस में होने कारण मेरे घर का माहौल काफी पुलिसिया रहा है। मेरी बहन इंजीनियरिंग कर रही थी। यूपीएससी निकलना उसका सपना था। मेरा यूपीएससी को लेकर कोई एजेंडा नहीं था। लेकिन बतौर डिजाइनर काम करते हुए मुझे ये तो पता चल गया था कि मैं बहुत कुछ कर सकती हूं। इसलिए जब मैंने जॉब छोड़ा तो दिल्ली में बहन के साथ यूपीएससी की तैयारी करने चली गई। उसे देखकर मुझे भी थोड़ा मोटिवेशन मिल गया।
इस पोल पर अपनी राय बताते चलिए...
RPF में थी, तब IPS के लिए चुन ली गई
मैंने यूपीएससी एग्जाम दिया और तीसरी कोशिश में मेरा रेलवे प्रोटेक्शन फोर्स के लिए चयन हो गया। ट्रेनिंग के दौरान मैंने मैंने बीपीएससी का भी एग्जाम दिया। लेकिन तभी मैं आईपीएस के लिए चुन ली गई। आईपीएस की ट्रेनिंग दौरान लड़का-लड़की का कोई भेदभाव देखने को नहीं मिला। वहां जेंडर से ऊपर उठकर सिर्फ आपको ऑफिसर होना सिखाया जाता है। जो कि काफी अच्छा लगता है। ट्रेनिंग के बाद ही मुझे जम्मू एंड कश्मीर कैडर मिला, ये जानकर मैं बहुत खुश हुई।
ड्यूटी निभा सकूं इसलिए पति ने वर्क फ्रॉम होम लिया
मेरी लव मैरिज है। जब मेरी शादी हुई थी, तब मैं रेलवे प्रोटेक्शन फोर्स में थी और लखनऊ में ट्रेनिंग कर रही थी। मैंने आगे की तैयारी शादी के बाद ही की। मैं खुद को बहुत भाग्यशाली मानती हूं कि मुझे न सिर्फ पति बल्कि ससुर भी बहुत सपोर्टिव मिले हैं। उन्हें मेरे आईपीएस होने पर गर्व है। जब मैं लखनऊ में ट्रेनिंग कर रही थी, तब मेरे पति फ्रांस से एमबीए कर रहे थे। फिर उनकी नौकरी सिंगापुर में लगी। मेरी जॉब ऐसी है, जिसमें छुट्टी नहीं मिलती। कोविड के दौर में इंटरनेशनली ट्रैवल करना मुश्किल हो गया था। ऐसे में मेरे पति ने मुझसे पूछा कि क्या प्लान है तुम्हारा? मैंने कहा मैं अपनी नौकरी जारी रखूंगी। तब मेरे पति ने अपने लिए वर्क फ्रॉम होम चुना। जिसमें उन्होंने मेरा फायदा और प्रोफेशनल पैशन दोनों देखा।
पहला ऑपरेशन हिजुबल कमांडर के खिलाफ
साल 2019 में मेरी पोस्टिंग जम्मू-कश्मीर में हुई। उसी समय आर्टिकल 370 हटाया गया था। वहां चीजें तेजी से बदल रही थी। जॉइनिंग के समय मेरे सीनियर ने मुझसे पूछा था कि मैं कहां रहना चाहती हूं, कश्मीर या जम्मू। मैंने कश्मीर चुना। मैं श्रीनगर में एसएचओ बनकर गई। मेरा पहला ऑपरेशन ही हिजुबल मुजाहिद्दीन के कमांडर के खिलाफ था। वो ऑपरेशन श्रीनगर के डाउन टाउन इलाके में था, जो अपने आप में मुश्किल जगह है। उस ऑपरेशन से मुझे एहसास हुआ कि ये नौकरी कितनी जिम्मेदारी भरी है। मैंने सीखा कि कैसे कॉर्डन लगाया जाता है, कैसे सिविलियंस को बिना किसी नुकसान बाहर निकला जाता है। आपकी तरफ से कोई कैजुअल्टी न हो इसका ध्यान कैसे रखा जाता है।
आतंकियों से बात कर सरडेंर कराया
श्रीनगर पोस्टिंग के दौरान मैं तीन-चार ऑपरेशनों का हिस्सा रही। इसके अलावा बहुत सारी जिम्मेदारियां सफलतापूर्वक निभाई। इस आधार पर मुझे कश्मीर के शोपियां जिले का एसएसपी नियुक्त किया गया। हम ऑनगोइंग ऑपरेशन में भी सरडेंर कराने की कोशिश करते हैं, लेकिन उसमें सफलता नहीं मिली। लेकिन हमारी टीम ने कई बार एक्टिव मिलिटेंट्स से सरडेंर कराया है। जब भी हमें पता चलता है कि कोई नया बच्चा मिलिटेंसी में शामिल है तो हम उनके परिवार के साथ बातचीत करके उनका यकीन जीतते हैं। फिर हम परिवार के जरिए ही बच्चे से बातचीत करते हैं और बच्चे को वापस सही राह पर लाने की कोशिश करते हैं। ऐसे में जब सफलता मिलती है तो हमें भी खुशी होती है कि कोई बच्चा वापस लौट आया। हम बाद में उनसे जुड़े रहते हैं ताकि वो फिर से न भटके। ऐसे में एक रिश्ता सा जुड़ जाता है।
मैंने चार सालों में कश्मीर को बदलते देखा है
पहले कश्मीर की दिक्कत थी कि हड़ताल, नारेबाजी या पत्थरबाजी हो, उसमें काफी भीड़ जुट जाती थी। ऐसा लगता था कि पूरा कश्मीर एक तरफ और एडिमिनिस्ट्रेशन एक तरफ। लेकिन अब ऐसा नहीं होता है। हमारी कोशिश से हमने लोगों का भरोसा जीता है। अब जब ऑपरेशन होता है तो सिर्फ एक्टिव मिलिटेंट होते हैं। गांव के लोगों का उसमें कोई लेना-देना नहीं होता। साथ ही, ऐसे ऑपरेशन में अब कोई सिविलियन कैजुअल्टी नहीं होती। कैजुअल्टी तो छोड़िए हमें चोट तक नहीं आने देते। लोग हमारे पास अपनी रोजमर्रा की दिक्कतों को लेकर आते हैं। हमारी भी कोशिश होती है कि हम उनकी दिक्कतों को जल्द से जल्द सुलाझाए। मैं ये कह सकती हूं कि आम लोग और एडमिनिस्ट्रेशन के बीच की दूरियां अब कम हुई है।
मेरी कोशिश होती है कि ज्यादा से ज्यादा युवाओं को सही राह दिखाऊं 
कानून-व्यवस्था सुधारने के साथ ही मेरी कोशिश रहती है कि बच्चों को मोटिवेट कर सकूं। हमलोग स्कूल-कॉलेज में स्पोर्ट्स, कल्चरल इवेंट कराते हैं। वहां के छात्र-छात्राओं से जुड़ने की कोशिश करते हैं। हमने भारत दर्शन प्रोग्राम भी शुरू किया है। इसमें हर जिले से बच्चों को देश के दूसरे राज्य ले जाते हैं। शोपियां में स्पोर्ट्स में बहुत सारी लड़कियां हैं।
मेरी कोशिश है कि मैं उन्हें एक्सपोजर दे सकूं ताकि जम्मू-कश्मीर की बाकी लड़कियां भी उन्हें देख और मोटिवेट हो। मैं उन्हें ये भी समझाती हूं कि अपने पैरों पर खड़ा होना किसी लड़की के लिए कितनी अहमियत रखता है।